4A

Børnehuset

Børnegade 22

7100 Vejle Kolding, den 27. august 2020

Att. Leder Sussie Hansen

*Ansøgning til stillingen som pædagogisk assistent*

# Nyuddannet pædagogisk assistent med masser af energi

Jeg har læst jeres jobannonce på FOA Job og griber straks chancen for at søge stillingen. Jeg kender jeres institution, fordi jeg var i praktik hos jer i min anden skoleperiode, og jeg faldt hurtigt til og var meget glad for at være i huset. Jeg var især glad for den faglige sparring, hvor jeg lærte at omsætte pædagogiske teorier og værdier til pædagogisk praksis.

**Min faglige profil**

Som pædagogisk assistent har jeg en høj faglighed og gode pædagogiske redskaber med i rygsækken. Jeg elsker at være sammen med børnene og at være med til at igangsætte en masse aktiviteter med dem. Jeg nyder fysisk aktivitet – spark til dåse, gemmeleg, fodbold, byggelege, gammeldags lege på legepladsen – men trives også med indendørs aktiviteter som spil, tegne, lave perler, teater, læse en bog mm. Mine vigtigste værdier i samværet med børnene er:

* anerkendelse af det enkelte barn og dets individuelle behov og udviklingspotentiale
* gensidig tillid og respekt
* opmærksomhed på børnenes trivsel – både lytte og se
* at være en tydelig og aktiv voksen i samværet med børnene.

Da jeg var i praktik hos jer, stod jeg flere gange selv for morgensamlingen, hvor jeg prøvede forskellige aktiviteter med succes. Jeg var også med til at arrangere OL19 og Strikkeklubben. Jeg synes selv, jeg gjorde en god indsats, og håber, I er enige med mig.

**Hvem er jeg?**

I kan jo nok huske mig, men I får alligevel nogle stikord om, hvem jeg er rent personligt.

Jeg opfatter mig selv som en åben, pligtopfyldende og fleksibel person, der lægger vægt på at bidrage til et godt arbejdsmiljø. I det vikariat, hvor jeg lige har været ansat, fik jeg ros og anerkendelse for, at jeg er god til at bevare roen i pressede situationer. Jeg er desuden kendt som en positiv person med godt humør, der bidrager med gå-på-mod og masser af engagement i forhold til at skabe en god hverdag for børnene og mine kollegaer.

Jeg håber, at I kan huske mig og har lyst til at se mig til en personlig snak omkring mine muligheder for at blive en fast del af personalet i Børnehuset.

Med venlig hilsen Peter Jensen